Evelyn Sepp

Evelyn Sepp (sündinud 13. juulil 1972 Tallinnas) on Eesti poliitik ja sporditegelane, aastast 2023 Erakonna Eestimaa Rohelised juht.
Ta oli Eesti Keskerakonna ridades IX Riigikogu asendusliige ning X ja XI Riigikogu liige.
Haridus.
1990 lõpetas ta Tallinna Spordiinternaatkooli. Ülikooli sisseastumiskatsed ei õnnestunud ja seejärel astus ta 2. Kutsekeskkooli Tallinnas, kus lõpetas 1991. aastal sekretär-referendi eriala. 1994–1997 õppis ta Rahvusvahelises Sotsiaalteaduste Rakenduslikus Kõrgkoolis Lex äriõigust, seejärel Sotsiaalteaduste erakõrgkool Veritases ning 2000. aastast Tartu Ülikooli Õigusinstituudis.
Sportlase ja sporditegelasena.
Ta on harrastanud aastatel 1981–1991 ujumist, moodsat viievõistlust ja epeevehklemist.
Poliitiline tegevus.
Juuni algusest 1998 kuni aprillini 2014 kuulus ta Eesti Keskerakonda.
Ta oli IX Riigikogu liige 2001–2003 (ta sai IX Riigikogu valimistel 86 häält, kandideerides Haaberstis, Kristiines ja Põhja-Tallinnas) ja X Riigikogu liige (sai 292 häält) ning ta oli XI Riigikogu liige (sai 565 häält). Ta oli Riigikogu põhiseaduskomisjoni aseesimees. Kandideeris ka 2011. aasta Riigikogu valimistel. Sai 414 häält ning Riigikogusse ei pääsenud.
Sepp on tuntud Estonia huku uurimise komisjoni aktiivse liikmena.
Kui Riigikogu surus 2005. aasta juunis läbi seaduse, millega keelustati poliitiline välireklaam aktiivse valimiskampaania ajal ehk alates kandidaatide registreerimise lõppemisest, oli Sepp sellele seadusele vastu. Tema sõnul oli eelnõu eesmärgiks vähendada erakondade kulutusi kampaaniale, tagada erakondadele võrdsemad võimalused ja muuta poliitika sisulisemaks, aga tulemuseks oli poliitika keelamine avalikes kohtades. "Tulemus on ebardlik, täiesti ebademokraatlik. Algatajate tahe on sujuvalt moondunud avalikus kohas tehtava poliitilise teavitustöö keelustamiseks," ütles ta. Hiljem kuulutati see seadus Eesti põhiseadusega vastuolus olevaks.
Kui Eesti justiitsministeerium tõi 2007. aasta augusti algul koos õlletootjaga A. Le Coq müügile Põhiseaduse pilsneri, mis pühendati Eesti põhiseaduse 15. aastapäevale, kritiseeris Sepp seda sammu tugevalt.
2008. aasta eest sai Evelyn Sepp taksoga sõitmise eest 124 932 krooni kuluhüvitisi.
Juba enne Riigikogu valimisi 2011. aastal avaldas Sepp rahulolematust Keskerakonna juhtkonna mitmete otsustega. Valimisnimekirja jäeti ta 123. kohale, mistõttu ta jäi riigikogust välja, jätkates tööd Tallinna linnavolikogus. Pärast valimisi astus Sepp avalikult opositsiooni Edgar Savisaare ja tolle lähikonnaga. Seppa kritiseeris omakorda Kadri Simson.
2014. aasta aprillis lahkus Sepp Keskerakonnast.
Ta on Tallinna linnavalitsuse kuritegevuse komisjoni liige.
Ta kandideeris 2023. aasta valimistel Roheliste nimekirjas Riigikokku, kogus valimisringkonnas nr 1 (Haabersti, Põhja-Tallinn ja Kristiine) 130 häält ning ei osutunud valituks. 
29. aprillil 2023 valiti Sepp Erakonna Eestimaa Rohelised juhiks.
Ta kandideeris 2024. aasta Euroopa Parlamendi valimistel, kogus 1134 häält ning ei osutunud valituks.
Esinemine telesaadetes.
Sepp osales 2008. aastal Kanal 2 saates "Tantsud tähtedega".
Aastal 2010 osales ta TV3 saates "Laulud tähtedega" ning langes esimesena välja. Seal ta esines koos Margus Vaheriga.
Blogi.
2007. aastast peab ta blogi Evelyn Sepa Sisering (avalikult kättesaadavad on postitused aastatest 2007–2011), kus on käsitlemist leidnud nii Eesti sisepoliitilised sündmused kui ka Eesti spordielu.